  Анжелика Тихонова корреспондент Глазкарысь дышетскись Руслан Бяков лыдӟисьёслэн «Улэп классика» («Живая классика») огъяросси вожвылъяськонзылэн финалаз потӥз. Со Герман Мелвиллэн «Моби Дик» произведениысьтыз люкетсэ лыдӟиз. Со сярысь вожвылъяськонлэн пресс-службаез ивортӥз. Пияш Россиысь 15 устоосыз лыдӟисьёс пӧлы пыриз. Табере со 21-тӥ куартолэзе супер-финалэ сюрон понна нюръяськоз. Ужрад «Артек-Аренаын» 4 сюрс 500 учкисьёс но жюрилэн ёзчиосыз азьын ортчоз. Туала мультимедиа «фастфуд» дуннеын асьмелы огшоры адями куара туж уг тырмы. «Живая классика» вожвылъяськон – со книгалэсь куаразэ кылыны луонлык. Кылзӥськыны, кылыны, валаны. Берытскыны со доры, мае асьмеос пичи дыръямы сокем яратӥськом вал. Соин, мон малпамъя, та конкурслэн туж бадӟым кулэлыкез. Со лыдӟиськыны яратонэз улӟытыны туж умой амал Виктор Приворотский, «Детское радио» радиолэн программая кивалтӥсезПусъём, Вожвылъяськонлэсь финалзэ вань мылкыд карисьёс «ВКонтакте» но «Одноклассники» мерлыко вотэсъёсысь учкыны быгатозы. Ужрад москваысь дыръя 16 часын кутскоз. Финалын вить вормисьёс инвожое Санкт-Петербургысь Петропавловской крепостьын калыккуспо супер-финалын асьсэзыз возьматозы. Тодэ вайытом, 2021-тӥ арын «Улэп классика» вожвылъяськонлэн огъяросси быръён люкетаз 82 улосвылъёсысь 255 пиналъёс пыриськизы.  Тегъёс: Дышетон нылпиос Удмуртия Россия Глазкар вожвылъяськон  